Врз основа на членот 4, став 1 од Одлуката на Деканот на Правниот факултет „Јустинијан Први“ – Скопје за распишување на избори за претседател и членови на Факултетското студентско собрание на Правниот факултет „Јустинијан Први“ – Скопје со арх. бр. 03-1246/1 од 02.11.2026, Изборната комисија на ден 09.11.2026 година ги донесе следниве:

ПРАВИЛА 

ЗА ИЗБОРИТЕ ЗА ПРЕТСЕДАТЕЛ И ЧЛЕНОВИ НА ФАКУЛТЕТСКОТО СТУДЕНТСКО СОБРАНИЕ НА ПРАВНИОТ ФАКУЛТЕТ „ЈУСТИНИЈАН ПРВИ“ – СКОПЈЕ НА 2 ДЕКЕМВРИ 2026 ГОДИНА 

I. ОПШТИ ОДРЕДБИ 

Предмет

Член 1

Со овие Правила за изборите за претседател и членови на Факултетското студентско собрание на Правниот факултет „Јустинијан Први“ – Скопје на 2 декември 2026 година (во натамошниот текст: Правила) се уредуваат:

· начинот на работа на органите за спроведување на изборите на 2 декември 2026 година, односно Изборната комисија формирана со Одлуката на Деканот на Правниот факултет „Јустинијан Први“ – Скопје за распишување на избори за претседател и членови на Факултетското студентско собрание на Правниот факултет „Јустинијан Први“ – Скопје со арх. бр. 03-1246/1 од 02.11.2026 (во натамошниот текст: Одлуката за распишување на избори) и Избирачкиот одбор;
· активното и пасивното избирачко право;

· начинот на пријавување и утврдување на кандидатите за претседател и членови на Факултетското студентско собрание на Правниот факултет „Јустинијан Први“ – Скопје и роковите за овие дејствија;

· постапката за спроведување на изборите на 2 декември 2026 година (начин на гласање и пребројување, изглед на гласачки ливчиња, објавување на резултати и слично) и 

· други прашања поврзани со спроведувањето на изборите за претседател и членови на Факултетското студентско собрание на Правниот факултет „Јустинијан Први“ – Скопје на 2 декември 2026 година.

Супсидиерна примена

Член 2

За сите прашања кои не се уредени со овие Правила се применуваат одредбите од Законот за високото образование, Статутот на Универзитетот „Св. Кирил и Методиј“ во Скопје, Статутот на Правниот факултет „Јустинијан Први“ – Скопје и Статутот на Факултетското студентско собрание на Правниот факултет „Јустинијан Први“ – Скопје и Одлуката за распишување на избори.
Активно и пасивно избирачко право
Член 3
(1) На изборите за претседател и членови на Факултетското студентско собрание на Правниот факултет „Јустинијан Први“ – Скопје на 2 декември 2026 година право да избираат имаат сите студенти кои го запишале зимскиот семестар од учебната 2026/2027 година, вклучително и студентите кои имаат запишано празен зимски семестар во учебната 2026/2027 година (E-2 односно административно запишување на зимски семестар).
(2) При изборот за претседател на Факултетското студентско собрание на Правниот факултет „Јустинијан Први“ – Скопје право да избираат имаат сите студенти од ставот (1) на овој член, додека при изборот на членови на Факултетското студентско собрание на Правниот факултет „Јустинијан Први“ – Скопје секој студент има право да избира од кандидатите за циклусот и/или годината на студии во која е тековно запишан во учебната 2026/2027 година.

(3) Право да биде избран за претседател на Факултетското студентско собрание на Правниот факултет „Јустинијан Први“ – Скопје има секој редовен студент кој е запишан на студии во учебната 2026/2027 година, кој ги положил сите испити заклучно со третиот семестар и се кандидирал согласно членовите 10 до 13 од овие Правила. 
(4) Право да биде избран за член на Факултетското студентско собрание на Правниот факултет „Јустинијан Први“ – Скопје има секој студент кој е запишан на студии во зимскиот семестар од учебната 2026/2027 година или кој има запишано празен зимски семестар во учебната 2026/2027 година (Е-2 односно административно запишување на семестар) кој се кандидирал согласно членовите 10 до 13 од овие Правила. 
(5) За членови на Факултетското студентско собрание на Правниот факултет „Јустинијан Први“ – Скопје се избираат:

· најмногу 8 претставници од прва година на сите студиски програми на прв циклус студии; 

· најмногу 7 претставници од втора година на сите студиски програми на прв циклус студии;

· најмногу 7 претставници од трета година на сите студиски програми на прв циклус студии;

· најмногу 11 претставници од сите студиски програми на втор циклус студии;

· најмногу 1 претставник од сите студиски програми на трет циклус студии (докторски студии).
(6) Претседателот и членовите на Факултетското студентско собрание на Правниот факултет „Јустинијан Први“ – Скопје се избираат на непосредни, фер и демократски избори, со тајно гласање, за мандат од една година со право на уште еден избор. 
Место и време за одржување на избори

Член 4

Изборите за претседател и членови на Факултетското студентско собрание на Правниот факултет „Јустинијан Први“ – Скопје ќе се одржат на ден 2 декември 2026 година (среда) на Правниот факултет „Јустинијан Први“ – Скопје во временскиот период помеѓу 8:30 и 16:30 часот, на единствено избирачко место.
Услови за спроведување на изборите

Член 5

Правниот факултет „Јустинијан Први“ во Скопје обезбедува услови за успешно спроведување на изборите за претседател на Факултетското студентско собрание.

II. ОРГАНИ ЗА СПРОВЕДУВАЊЕ НА ИЗБОРИТЕ И НИВНА РАБОТА

Органи за спроведување на изборите

Член 6

Органи за спроведување на изборите за претседател на Факултетското студентско собрание на Правниот факултет „Јустинијан Први“ во Скопје се Изборната комисија и Избирачкиот одбор. 
Изборна комисија
Член 7

(1) Изборната комисија ја сочинуваат членовите именувани со Одлуката за распишување на избори.
(2) Надлежноста на Изборната комисија е уредена со општите акти наведени во членот 2 од овие Правила и овие Правила. 
Начин на одлучување на Изборна комисија 

Член 8
(1) Изборната комисија работи и одлучува на седници кои може да се одржуваат во живо или електронски. 

(2) Изборната комисија може да одлучува доколку на седницата се присутни најмалку три члена, од кои најмалку двајца студенти. 

(3) Изборната комисија одлучува со мнозинство гласови од вкупниот број членови, пришто за одлуката мора да гласаат најмалку еден член од редот на наставниот кадар и најмалку двајца студенти.
(4) За одржаните седници Изборната комисија составува записници. Записниците и одлуките ги потпишува првонаведениот член на Изборната комисија во членот 3, ставот 1 од Одлуката за распишување на избори кој е претседател на Изборната комисија.
Избирачки одбор

Член 9
(1) Избирачкиот одбор е составен од двајца студенти и еден наставник, односно соработник и нивни заменици кои ги именува Изборната комисија најдоцна до 25 ноември 2026 година, а кои не можат да бидат во исто време и членови на Изборната комисија. 

(2) Избирачкиот одбор се грижи за спроведувањето на гласањето во согласност со Правилата, односно ги врши следниве работи: 

· обезбедува правилност и тајност на гласањето;
· обезбедува слободно и мирно одржување на гласањето;

· го прима изборниот материјал за избирачкото место; 
· ги сумира и утврдува резултатите од гласањето во присуство на членовите на Изборната комисија; 

· составува записник за гласањето на избирачкото место и за резултатите од гласањето на избирачкото место;
· го собира и предава изборниот материјал на избирачкото место на Изборната комисија;
· врши други работи поврзани со спроведување на гласањето.
III. ПРИЈАВУВАЊЕ И УТВРДУВАЊЕ НА КАНДИДАТИ
Доставување на пријава за кандидат за претседател или член на Факултетско студентско собрание на Правниот факултет „Јустинијан Први“ – Скопје
Член 10
(1) Студентите се должни лично да се пријават за кандидат за претседател или член на Факултетското студентско собрание на Правниот факултет „Јустинијан Први“ – Скопје, преку Архивата на Правниот факултет „Јустинијан Први“ – Скопје, најдоцна до 23 ноември 2026 година (понеделник) до 12:00 часот, со поднесување на три примероци од пријава до Изборната комисија. 
(2) Студентите кои имаат намера да се пријават за кандидат за претседател на Факултетското студентско собрание на Правниот факултет „Јустинијан Први“ – Скопје се должни пријавата да ја поднесат на образецот во Прилог 1 на овие Правила.

(3) Студентите кои имаат намера да се пријават за кандидат за претседател на Факултетското студентско собрание на Правниот факултет „Јустинијан Први“ – Скопје се должни кон пријавата да поднесат и писмен предлог потпишан од најмалку 50 студенти на Правниот факултет „Јустинијан Први“ – Скопје кои имаат право на глас. 

(4) Предлогот од ставот 3 на овој член се поднесува на образецот во Прилог 2 на овие Правила.

(5) Студентите кои имаат намера да се пријават за кандидат за член на Факултетското студентско собрание на Правниот факултет „Јустинијан Први“ – Скопје се должни пријавата да ја поднесат на образецот во Прилог 3 на овие Правила.
Одлука за констатирање на кандидати за претседател и членови на Факултетското студентско собрание на Правниот факултет „Јустинијан Први“ – Скопје
Член 11
(1) Најдоцна до 23 ноември 2026 година до 16:00 часот, Изборната комисија на веб-страницата на Правниот факултет „Јустинијан Први“ – Скопје објавува Одлука за констатирање на кандидати за претседател и членови на Факултетското студентско собрание на Правниот факултет „Јустинијан Први“ – Скопје.

(2) Одлуката од ставот (1) на овој член се доставува и на адресата на електронската пошта на секој студент кој има право на глас.
Приговор против Одлука за констатирање на кандидати за претседател и членови на Факултетското студентско собрание на Правниот факултет „Јустинијан Први“ – Скопје
Член 12

(1) Студентите кои поднеле пријава за кандидат за претседател или член на Факултетското студентско собрание, најдоцна до 24 ноември 2026 година до 16:00 часот, имаат право на приговор против Одлуката од Изборната комисија членот 11 на овие Правила. 
(2) Приговорот се поднесува во писмена форма, лично преку Архивата на Правниот факултет „Јустинијан Први“ – Скопје до Изборната комисија и содржи:

· име и презиме на студентот/студентката;

· број на индекс;

· студиска година;

· студиска програма и циклус на студии, како и 
· доказ и образложение на причините поради кои се поднесува.  
Конечна листа на кандидати за претседател и членови на Факултетското студентско собрание на Правниот факултет „Јустинијан Први“ – Скопје
Член 13

(1) Изборната комисија расправа и одлучува по приговорите од членот 12 на овие Правила најдоцна до 25 ноември 2026 година до 12:00 часот по што најдоцна до 16:00 часот истиот ден на веб-страницата на Правниот факултет „Јустинијан Први“ – Скопје објавува конечна листа на кандидати за претседател и членови на Факултетското студентско собрание на Правниот факултет „Јустинијан Први – Скопје. 
(2) Изборната комисија ќе го отфрли приговорот доколку е ненавремен или непотполн.

(3) Изборната комисија ќе го одбие приговорот доколку е неоснован.

(4) Ако приговорот е основан, Изборната комисија ќе донесе одлука со која се отстранува неправилноста.
IV. ПОСТАПКА ЗА СПРОВЕДУВАЊЕ НА ИЗБОРИТЕ И УТВРДУВАЊЕ НА ИЗБОРНИТЕ РЕЗУЛТАТИ

Предизборни промотивни активности (кампања)

Член 14
(1) Сите кандидатите чии кандидатури се потврдени со одлука на Изборната комисија можат да организираат свое претставување и да истакнуваат промотивни материјали.
(2) Изборната комисија се грижи во рамките на своите надлежности за рамномерна застапеност и еднаков пристап до можности за промоција.
(3) Промотивните активности од овој член започнуваат од моментот на констатирање на кандидатурите и завршуваат до еден ден пред одржување на изборите. 
Избирачки список 
Член 15
(1) Избирачкиот список го утврдува Изборната комисија најдоцна до 10 ноември 2026 година и го објавува на веб-страницата на Правниот факултет „Јустинијан Први“ во Скопје.
(2) Избирачкиот список кој се објавува содржи единствено број на индекс на студентот со право на глас со цел заштита на личните податоци. 

(3) Избирачкиот список се води според изворната евиденција на студенти што ја води Правниот факултет „Јустинијан Први“ – Скопје. 
(4) Секој студент може да изврши увид во избирачкиот список и да побара исправка или дополнување на избирачкиот список, со поднесување на барање преку Архивата, најдоцна до 24 ноември 2026 година до 16:00 часот.
(5) По поднесеното барање, Изборната комисија одлучува без одлагање, а одлуката на Изборната комисија е конечна.
Предавање на изборниот материјал 
Член 16
Изборната комисија на денот на гласањето, а најдоцна пред отварање на избирачкото место го предава изборниот материјал на Избирачкиот одбор, и тоа: избирачки список, гласачки ливчиња, гласачки кутии и записници. 
Гласачки ливчиња
Член 17
(1) Гласачките ливчиња за избор на претседател на Факултетското студентско собрание на Правниот факултет „Јустинијан Први“ – Скопје содржат: 
· назив на Факултетот;
· дата на гласање;

· листа на кандидати за претседател на Факултетското студентско собрание по азбучен ред; 
· реден број пред името и презимето;  
· напомена дека се заокружува само редниот број пред името и презимето на еден кандидат. 
(2) За изборите на членови на Факултетското студентско собрание на Правниот факултет „Јустинијан Први“ – Скопје се подготвуваат пет гласачки ливчиња и тоа: 

· гласачко ливче за студентите од прва година студии на прв циклус;

· гласачко ливче за студентите од втора година студии на прв циклус;

· гласачко ливче за студентите од трета година студии на прв циклуст;

· гласачко ливче за студентите на втор циклус студии;

· гласачко ливче за студентите на трет циклус студии.

(3) Секое од гласачките ливчиња наведени во претходниот став содржи:

· назив на Факултетот;

· датум на гласање;

· листа на кандидати за членови на Факултетското студентско собрание од соодветната студиска година, односно циклус, по азбучен ред;

· реден број пред името и презимето;

· напомена дека се заокружува само редниот број пред името и презимето на кандидатот, а може да се заокружат најмногу онолку редни броеви колку што се избираат кандидати од соодветната студиска година, односно циклус.
(4) Гласачките ливчиња се изработуваат на начин да бидат во иста големина и форма и се заверуваат со печат на Факултетот.
(5) Гласачките ливчиња за избор на претседател на Факултетското студентско собрание на Правниот факултет „Јустинијан Први“ – Скопје се изработуваат во број кој одговара на вкупниот број на студенти запишани во Избирачкиот список, вклучувајќи ги и студентите кои имаат запишано празен зимски семестар во учебната 2026/2027 година (Е-2 односно административно запишување на зимски семестар).
(6) За изборот на членови на Факултетското студентско собрание на Правниот факултет „Јустинијан Први“ – Скопје се изработуваат одделни гласачки ливчиња за секоја година од првиот циклус на студии, како и за вториот и третиот циклус на студии, во број кој одговара на бројот на запишаните студенти во соодветната година и циклус, вклучувајќи ги и студентите кои имаат запишано празен зимски семестар во учебната 2026/2027 година (Е-2 односно административно запишување на зимски семестар) кои се засметуваат во бројот за соодветната година и/или циклус во кој запишале празен зимски семестар.
Спроведување на изборите
Член 18
(1) Гласањето за избор на претседател и членови на Факултетското студентско собрание се спроведува на избирачкото место согласно член 4 од овие Правила. 
(2) Во текот на гласањето на избирачкото место во секое време мора да бидат присутни најмалку двајца членови или заменици на Избирачкиот одбор.

(3) Избирачкиот одбор го утврдува идентитетот на студентот преку неговиот индекс.
(4) Избирачкиот одбор го заокружува студентот кој пристапил кон гласањето во Избирачкиот список.
(5) Избирачкиот одбор му врачува по едно гласачко ливче на студентот, за претседател и членови на Факултетското собрание на Правниот факултет „Јустинијан Први“ – Скопје, и го упатува да го заокружи зад параванот. 
(6) По исклучок од ставот (5) на овој член, Избирачкиот одбор му врачува само едно гласачко ливче на студентот, доколку тој се изјасни дека има намера да гласа само за претседател односно само за членови на Факултетското студентско собрание на Правниот факултет „Јустинијан Први“ – Скопје.  

(7) Избирачкиот одбор исто така му појаснува на студентот дека:

· може да го даде својот глас за само еден кандидат за претседател, со заокружување на редниот број пред неговото/нејзиното име и презиме, како и дека гласачкото ливче ќе биде неважечко ако се заокружени повеќе кандидати, ако тоа е непополнето, како и ако на друг начин е обележано, така што не може со сигурност да се утврди за кој кандидат се гласа (името и презимето е подвлечено, редниот број е обележан со X или обоен, допишани се нови имиња и презимиња и слично);
· може да го даде својот глас за онолку кандидати колку што се избираат од студиската година, односно циклус на студии, со заокружување на редниот број пред неговото/нејзиното име и презиме, како и дека гласачкото ливче ќе биде неважечко ако се заокружени повеќе кандидати, ако тоа е непополнето, како и ако на друг начин е обележано, така што не може со сигурност да се утврди за кој кандидат се гласа (името и презимето е подвлечено, редниот број е обележан со X или обоен, допишани се нови имиња и презимиња и слично).  

(8) По заокружувањето на гласачките ливчиња зад параванот, согласно ставот (5) на овој член, студентот одделно ги преклопува двете ливчиња и ги пушта во соодветните гласачки кутии, односно ливчето за избор на претседател во кутијата за претседател, а ливчето за избор на членови во кутијата за членови на Факултетското студентско собрание на Правниот факултет „Јустинијан Први“ – Скопје.
(9) По исклучок од ставот (8) на овој член, студентот кој зел само едно гласачко ливче го преклопува тоа гласачко ливче и го пушта во соодветната кутија.
Сумирање и утврдување на резултатите од гласањето
Член 19
(1) По истекот на времето за гласање, Избирачкиот одбор ги отвора избирачките кутии во присуство на Изборната комисија, го констатираат вкупниот број на избирачи кои гласале, вкупниот број на важечки ливчиња, вкупниот број на неважечки ливчиња и вкупниот број на ливчиња кои не се искористени.

(2) Избирачкиот одбор констатира колку гласови освоил секој од кандидатите за претседател односно за член на Факултетското студентско собрание на Правниот факултет „Јустинијан Први“ – Скопје.

(3) Избирачкиот одбор ги констатира евентуалните неправилности во спроведувањето на гласањето и евентуалните забелешки ги внесува во записник.

(4) За констатираните податоци од ставовите (1), (2) и (3) од овој член се води записник кој го потпишуваат тројца од членовите или замениците членови на Избирачкиот одбор.

(5) На изборите ќе се смета за избран оној кандидат за претседател кој освоил најголем број важечки гласови, како и оној кандидат за член кој освоил најголем број на важечки гласови од соодветната година и/или циклус.
(6) Ако два или повеќе кандидати за претседател или член имаат ист број на гласови, Изборната комисија го одредува претседателот односно членот по пат на ждрепка во присуство на кандидатите во термин кој ќе го определи Изборната комисија. 
(7) Записникот заедно со целиот изборен материјал (гласачки кутии, искористени и неискористени гласачки ливчиња, избирачкиот список со заокружени имиња на студентите кои гласале) се предава на Изборната комисија.
Резултати од одржаните избори
Член 20
(1) Изборната комисија, со одлука потпишана од сите членови, ги утврдува првичните резултати од одржаните избори и ги објавува на веб страницата на Правниот факултет „Јустинијан Први“ – Скопје најдоцна 24 часа по завршување на гласањето. Првичните резултати исто така се доставуваат до адресата на електронска пошта на секој студент кој има право на глас. 
(2) Против првичните резултатите од ставот (1) на овој член, секој кандидат може да поднесе образложен приговор во рок од 24 часа.
(3) Приговорот се поднесува во пишана форма, лично, преку Архивата на Правниот факултет „Јустинијан Први“ – Скопје, до Изборната комисија. Изборната комисија одлучува по поднесените приговори во рок од 24 часа, односно на првиот нареден работен ден, од денот на нивното поднесување.

(4) Приговорот треба да содржи име и презиме на подносителот, број на индекс, студиска година, студиска програма и циклус на студии, потпис на поднесителот, како и доказ и образложение на причините поради кои се поднесува приговорот.

(5) Изборната комисија ќе ги отфрли ненавремените приговори, непотполните приговори или приговорите поднесени од неовластени лица. 
(6) Ако приговорот е неоснован Изборната комсија ќе донесе одлука со која приговорот се одбива.

(7) Ако приговорот е основан, Изборната комисија ќе ги отстрани неправилностите.

(8) Во случај да нема поднесени приговори, ако приговорите се отфрлени или одбиени, резултатите стануваат конечни и како такви се објавуваат на веб-страницата на Факултетот и Огласната табла на Факултетот, а се доставуваат и на адресата на електронска пошта на секој студент кој имал право на глас, по што изборниот процес се смета за завршен.

Поништување и прегласување 
Член 21
(1) Доколку Изборната комисија утврди неправилности во спроведувањето на изборите кои влијаат или можат да влијаат на резултатите, тогаш ќе ги поништи целосно изборите и за тоа ќе го извести Деканот на Факултетот кој може да одлучи повторно да ги распише.

(2) Гласањето може да се поништи доколку се случи:

· сериозно нарушување на тајноста на гласањето;

· сериозно нарушување на редот на гласачкото место;
· кршење на гласачка кутија;
· или доколку на друг начин сериозно се наруши гласањето и изборниот процес.

V. ЗАВРШНИ ОДРЕДБИ

Примена на Правилата 
Член 22
(1) Овие Правила се применуваат од денот на нивното донесување и важат до завршување на изборниот процес поврзан со изборите за претседател на Факултетското студентско собрание на Правниот факултет „Јустинијан Први“ во Скопје на 15.05.2024 година.
ИЗБОРНА КОМИСИЈА 
Претседател, 
Доц. д-р Константин Битраков, с.р.
ПРИЛОГ 1 
Пријава за кандидирање за претседател на Факултетското студентско собрание на Правниот факултет „Јустинијан Први“ – Скопје
ПРИЈАВА

за кандидирање за претседател на Факултетското студентско собрание на Правниот факултет „Јустинијан Први“
Јас, ______________________________(име и презиме), студент на ______ циклус на студии (прв, втор, трет), од __________ година, со број на индекс ______, се пријавувам на изборите за кандидат за претседател на Факултетското студентско собрание на Правниот факултет „Јустинијан Први” во Скопје, кои ќе се одржат на 02.12.2026 година.
Во прилог на оваа Пријава, доставувам Писмен предлог потпишан од најмалку 50 студенти од Факултетот кои имаат право да гласаат.
Датум  _______ 





Потпис на студентот-кандидат__________________________

Контакт (тел./емаил):______________________

ПРИЛОГ 2

Писмен предлог за кандидат за претседател на Факултетското студентско собрание на Правниот факултет „Јустинијан Први“ – Скопје

Врз основа на член 29 од Статутот на Факултетското студентско собрание на Правниот факултет „Јустинијан Први“ – Скопје, член 8, став 2 од Одлуката на Деканот на Правниот факултет „Јустинијан Први“ – Скопје за распишување на избори за претседател и членови на Факултетското студентско собрание на Правниот факултет „Јустинијан Први“ – Скопје со арх. бр. 03-1246/1 од 02.11.2026 година и член 10 од Правила за изборите за претседател и членови на Факултетското студентско собрание на Правниот факултет „Јустинијан Први“ – Скопје на 2 декември 2026 година, јас _____________________, студент на студиска програма ____________________, на ___________________ циклус на студии, со број на индекс _____________________доставувам писмен предлог за мојата кандидатура за претседател на Факултетското студентско собрание, со поддршка на подолу наведените студенти: 
	Бр.
	Име и презиме
	Индекс
	Циклус на студии (прв/втор/трет)
	Студиска година
	Студиска програма
	Своерачен потпис

ПРИЛОГ 3
Пријава за кандидирање за член на Факултетското студентско собрание на Правниот факултет „Јустинијан Први“ – Скопје
ПРИЈАВА

за кандидирање за член на Факултетското студентско собрание на Правниот факултет „Јустинијан Први“
Јас, ______________________________(име и презиме), студент на ______ циклус на студии (прв, втор, трет), од __________ година, со број на индекс ______, се пријавувам на изборите за членови на Факултетското студентско собрание на Правниот факултет „Јустинијан Први” – Скопје, кои ќе се одржат на 02.12.2026.
Датум  _______ 





Потпис на студентот-кандидат__________________________

Контакт (тел./емаил):______________________

